Source: http://www.justice.gov.sk/Stranky/Ministerstvo/Zastupovanie-SR/Zastupca-SR-pred-ESLP/Zakladne-informacie-o-konani-pred-ESLP.aspx
Timestamp: 2018-08-21 12:04:14+00:00

Document:
Základné informácie o konaní pred ESĽP - Ministerstvo spravodlivostiSR
Zástupca SR... ESĽP
Základné in... ESĽP
Aké práva zaručuje Dohovor o ochrane ľudských práv a základných slobôd a dodatkové Protokoly k Dohovoru?
Dohovor a dodatkové Protokoly k Dohovoru zaručujú nasledujúce práva jednotlivca:(text Dohovoru je publikovaný v Zbierke zákonov SR pod č. 209/1992 Zb. a č. 102/1999 Z. z.):
Dohovor:
- Právo na život (článok 2),
- Zákaz mučenia (článok 3),
- Zákaz otroctva a nútenej práce (článok 4),
- Právo na slobodu a bezpečnosť (článok 5),
- Uloženie trestu výlučne na základe zákona (článok 7),
- Slobodu myslenia, svedomia a náboženstva (článok 9),
- Sloboda prejavu (článok 10),
- Sloboda zhromažďovania a združovania (článok 11),
- Právo na účinný prostriedok nápravy (článok 13),
- Zákaz diskriminácie (článok 14),
- Zákaz zneužitia práv (článok 17).
Protokol č. 1:
- Ochrana majetku (článok 1),
- Právo na vzdelanie (článok 2),
- Právo na slobodné voľby (článok 3).
Protokol č. 4:
- Zákaz uväznenia pre dlh (článok 1),
- Sloboda pohybu (článok 2),
- Zákaz vyhostenia občanov (článok 3),
- Zákaz hromadného vyhostenia cudzincov (článok 4).
Protokol č. 6 a 13:
- Zrušenie trestu smrti (článok 1)
Protokol č. 7:
- Procesné záruky v prípade vyhostenia cudzincov(článok 1),
- Právo na odvolacie konanie v trestných veciach(článok 2),
- Nárok na odškodnenie v prípade justičného omylu(článok 3),
- Právo nebyť opakovane súdený alebo trestaný (článok 4),
- Rovnosť medzi manželmi (článok 5).
Protokol č. 12 (zatiaľ nie je v platnosti pre Slovenskú republiku):
- Všeobecný zákaz diskriminácie (článok 1)
Kto môže podať sťažnosť na Európsky súd pre ľudské práva?
Jednotlivec (bez ohľadu na štátne občianstvo, vek, sociálny pôvod a trvalé bydlisko), mimovládna organizácia (napr. organizácie pôsobiace v rámci tretieho sektora, náboženské alebo odborové organizácie, obchodné spoločnosti a pod.) alebo skupina osôb (napr. skupina voličov, väzňov, a pod.).
Aká je adresa, na ktorú možno zaslať sťažnosť?
European Court of HumanRights
Proti komu možno sťažnosť podať?
Proti štátu (proti SR alebo inému členskému štátu Dohovoru), ktorý podľa sťažovateľa porušil jeho ľudské práva. Slovenská republika je zodpovedná len za porušenie tých práv podľa Dohovoru, ku ktorému došlo po 18.3.1992.
Vo všeobecnosti platí, že štát nesie zodpovednosť za činnosť (resp. pasivitu) svojich zákonodarných, výkonných a súdnych orgánov, príp. iných subjektov, ktorým zveril výkon určitých právomocí (napr. VÚC). Súd sa nezaoberá sťažnosťami proti jednotlivcom alebo iným subjektom súkromného práva, ako sú napríklad obchodné spoločnosti.
Aké základné podmienky musí sťažovateľ splniť, keď chce podať sťažnosť na Súd?
1.Sťažnosť sa musí týkať jedného z práv chránených Dohovorom.
2. Sťažovateľ musí vyčerpať všetky účinné a dostupné vnútroštátne prostriedky nápravy, ktoré mu dáva k dispozícií slovenský právny poriadok (najmä odvolanie, dovolanie – ak je prípustné a ústavnú sťažnosť podľa článku 127 Ústavy Slovenskej republiky).
3. Sťažnosť musí byť podaná v lehote šiestich mesiacov odo dňa, keď bolo prijaté konečné rozhodnutie vo veci, ktorá je predmetom sťažnosti. (rozhodujúci je dátum na poštovej pečiatke zásielky obsahujúcej riadne vyplnený formulár sťažnosti – pozri ďalej).
4. Sťažnosť nesmie byť anonymná. (vo výnimočných prípadoch môže Súd vyhovieť žiadosti o anonymizáciu rozhodnutia; takáto žiadosť musí byť riadne odôvodnená).
5. Sťažnosť nesmie byť v podstate rovnaká ako iná sťažnosť o ktorej už predtým rozhodli Európska komisia pre ľudské práva alebo Európsky súd pre ľudské práva.
6. Súd sa tiež nezaoberá sťažnosťou, ak je predmetom iného medzinárodného vyšetrovacieho alebo zmierovacieho konania (napr. v rámci kontrolného systému OSN – Výbor pre ľudské práva, Výbor pre odstránenie rasovej diskriminácie a pod.) – ak sťažnosť neobsahuje žiadne nové relevantné skutočnosti.
7. Sťažnosť nesmie byť zjavne nepodložená.
8. Sťažnosť nesmie znamenať zneužitie práva na podanie sťažnosti.
9. Sťažovateľ utrpel podstatnú ujmu (okrem prípadov, keď by rešpektovanie ľudských práv definovaných v Dohovore a v jeho protokoloch vyžadovalo prejednanie podstaty sťažnosti alebo v situácii, keď prípad nebol riadne posúdený vnútroštátnym súdom).
Aké sú formálne požiadavky na podanie sťažnosti Súdu?
Sťažnosť sa podáva na osobitnom tlačive, ktorého zjednodušená verzia je zverejnená na stránke Súdu (http://www.echr.coe.int/Documents/Application_Form_2014_1_SLK.pdf) a je voľne stiahnuteľná. Každý formulár zaslaný Súdu musí byť úplne vyplnený a sprevádzaný kópiami relevantných podporných dokumentov. S účinnosťou od 1. januára 2014 nie je možné podať sťažnosť len formou listu, z ktorého by bol zrejmý predmet sťažnosti, ako to bolo možné pred týmto dátumom. Formulár spĺňajúci všetky predpísané náležitosti, to znamená vrátane sprievodných dokumentov, musí byť zaslaný Súdu v lehote šiestich mesiacov od konečného rozhodnutia najvyššieho príslušného vnútroštátneho súdu. Na rozdiel od minulosti nie je účelné zasielať formulár sťažnosti faxom, keďže sa tým neprerušuje plynutie lehoty predpísanej Dohovorom na predloženie sťažnosti Súdu. Lehota sa považuje za dodržanú, len ak je v jej rámci zaslaný Súdu poštou originál formulára sťažnosti.
Na oficiálnej stránke Súdu je sťažovateľom k dispozícii v slovenskom jazyku okrem formulára sťažnosti aj návod na jeho vyplnenie. Stránka tiež obsahuje odkaz na video s inštruktážou na vyplnenie formulára sťažnosti (http://www.youtube.com/watch?v=mA_iGhvxYFM&feature=youtu.be).
Pokiaľ ide o formálnu stránku podávania sťažností upozorňujeme na to, že ak sťažovateľ alebo zástupca podá v mene dvoch alebo viacerých sťažovateľov sťažnosti, ktoré sa týkajú odlišných skutočností, musí byť formulár sťažnosti vyplnený pre každého zo sťažovateľov samostatne a každý z nich musí obsahovať všetky požadované informácie. Dokumenty dôležité pre jednotlivých sťažovateľov musia byť rovnako priložené ku každému individuálnemu formuláru sťažnosti osobitne.
Ak sťažnosť podáva viac ako päť sťažovateľov, ich zástupca musí, okrem formulára sťažnosti a dokumentov, predložiť tabuľku obsahujúcu identifikačné údaje každého zo sťažovateľov. Ak je zástupcom sťažovateľov advokát, takáto tabuľka musí byť predložená aj v elektronickej podobe (na CD disku alebo pamäťovom kľúči).
V prípade veľkého množstva sťažovateľov alebo sťažností, môžu byť sťažovatelia alebo ich zástupcovia požiadaní Kanceláriou Súdu, aby texty svojich podaní alebo dokumenty poskytli v elektronickej alebo inej podobe. V snahe efektívne a rýchlo spracovať takéto sťažnosti môže Kancelária Súdu dať aj iné pokyny.
Nedodržanie vyššie uvedených pravidiel, resp. pokynov Kancelárie Súdu týkajúcich sa formy alebo spôsobu, akým majú byť skupinové sťažnosti alebo sťažnosti viacerých sťažovateľov podané, môže viesť k nepreskúmaniu takýchto sťažností Súdom (pozri pravidlo 47 odsek 5.2 Rokovacieho poriadku Súdu).
Aký jazyk sa používa v konaní pred Súdom?
Úradnými jazykmi Súdu sú anglický a francúzsky jazyk. Sťažnosť možno napísať v niektorom z týchto jazykov alebo v oficiálnom jazyku niektorého zo štátov, ktoré ratifikovali Dohovor. Až do oznámenia (notifikácie) sťažnosti vláde môže preto sťažovateľ v zmysle pravidla 34 Rokovacieho poriadku Súdu komunikovať so Súdom aj v slovenskom jazyku. Po oznámení sťažnosti vláde sa celá komunikácia Súdu so sťažovateľmi (vrátane podaní a stanovísk sťažovateľa a jeho zástupcov) uskutočňuje už v jednom z úradných jazykov Súdu. Predseda príslušnej komory však môže na návrh sťažovateľa povoliť používať úradný jazyk zmluvnej strany (v tomto prípade slovenský jazyk). Ak sa udelí takéto povolenie, tajomník urobí vhodné kroky na zabezpečenie ústneho a písomného prekladu stanovísk alebo vyhlásení sťažovateľa. Výnimočne môže predseda komory podmieniť takéto povolenie tým, že sťažovateľ bude čiastočne alebo celkom znášať náklady s ním súvisiace. Predseda komory môže vyzvať dotknutú zmluvnú stranu, aby zabezpečila preklad svojich písomných stanovísk do alebo z úradného jazyka, aby uľahčila sťažovateľovi porozumieť týmto podaniam.
Komunikácia so zmluvnými stranami sa uskutočňuje v jednom z úradných jazykov Súdu. Predseda komory môže povoliť použitie iného ako úradného jazyka. Ak sa udelí takéto povolenie, strana, ktorá oň požiadala, musí Súdu predložiť francúzsky alebo anglický preklad písomných stanovísk v lehote stanovenej predsedom komory. Ak tak neurobí, tajomník uskutoční nevyhnutné opatrenia na účely prekladu dokumentu, pričom jeho náklady znáša žiadajúca strana. V prípade ústnych vyjadrení strana hradí náklady tlmočenia do angličtiny a francúzštiny a tajomník robí nevyhnutné opatrenia na zabezpečenie tlmočenia. Predseda komory môže vyzvať zmluvnú stranu, ktorá je stranou v spore, aby predložila anglický alebo francúzsky preklad, alebo zhrnutie všetkých alebo niektorých príloh k jej písomným stanoviskám, alebo akéhokoľvek iného dôkazu, alebo výňatky z týchto dokumentov. Každý svedok, znalec alebo iná osoba predstupujúca pred Súd môže používať svoj jazyk, ak dostatočne neovláda niektorý z dvoch úradných jazykov. V takom prípade tajomník urobí vhodné kroky na zabezpečenie tlmočenia alebo prekladu.
Vystupovanie pred Súdom.
Sťažovatelia podávajú sťažnosti podľa článku 34 Dohovoru sami alebo prostredníctvom svojich zástupcov. V počiatočnom štádiu konania nie je potrebné právne zastúpenie. Potom, ako je sťažnosť oznámená vláde, musí byť sťažovateľ zastúpený advokátom oprávneným na výkon tejto činnosti v niektorej zo zmluvných strán a majúcim trvalý pobyt na území niektorej z nich, alebo inou osobou schválenou predsedom komory, ak predseda komory nerozhodne inak. Sťažovateľom zvolený zástupca musí dostatočne rozumieť jednému z úradných jazykov Súdu. Predseda komory môže za výnimočných okolností tiež rozhodnúť, že sťažovateľ si má zvoliť iného zástupcu.
Môže Súd poskytnúť sťažovateľovi bezplatnú právnu pomoc?
Áno. Predseda komory môže na žiadosť sťažovateľa alebo z vlastnej iniciatívy rozhodnúť o tom, že sťažovateľovi poskytne bezplatnú právnu pomoc. Právna pomoc sa nepriznáva hneď a automaticky, ale až v neskoršom štádiu konania. Taktiež sa neposkytuje na účely samotného spísania sťažnosti.
Právna pomoc sa prizná, len ak je predseda komory presvedčený:
a) že je nevyhnutná pre riadny priebeh konania pred komorou;
b) že sťažovateľ nemá dostatok prostriedkov na úhradu všetkých súvisiacich trov alebo ich časti.
Na účely určenia, či sťažovatelia majú alebo nemajú dostatok prostriedkov na úhradu všetkých trov alebo ich časti, musia vyplniť tlačivo vyhlásenia, v ktorom uvedenú svoje príjmy, kapitálové aktíva a všetky finančné záväzky voči vyživovaným osobám alebo akékoľvek iné finančné záväzky. Vyhlásenie musí byť overené príslušným vnútroštátnym orgánom alebo orgánmi (zväčša ide o daňový úrad, resp. úrad práce, sociálnych vecí a rodiny a pod.). Predseda komory môže kedykoľvek zrušiť alebo zmeniť rozhodnutie o priznaní právnej pomoci, ak je presvedčený, že sťažovateľ už nespĺňa podmienky pre jej priznanie.
Ktoré orgány súdu rozhodujú o podaných sťažnostiach?
O sťažnostiach rozhodujú samosudcovia, trojčlenné výbory, sedemčlenné komory a sedemnásťčlenná veľká komora.
Aký je postup Súdu po podaní sťažnosti?
Každou sťažnosťou sa zaoberá najprv Kancelária Súdu, ktorá kontaktuje sťažovateľa a je s ním v spojení, ak je potrebné objasniť niektoré otázky, resp. doplniť údaje alebo dokumenty. Zaregistrované sú len tie sťažnosti, ktoré splnili všetky náležitosti podania. Na Súd prichádza denne priemerne 1500 listov a ročne 50 000 sťažností, preto je možné, že bude trvať aj rok, kým sa Súd sťažnosťou začne zaoberať.
Sťažnosť môže byť vyhlásená za neprijateľnú bez jej oznámenia dotknutej vláde (približne 90% sťažností je vybavených Súdom takto). Za neprijateľnú môže sťažnosť vyhlásiť už samosudca za predpokladu, že také rozhodnutie je možné prijať bez ďalšieho skúmania (zjavne neprijateľné sťažnosti). Rozhodnutie samosudcu je konečné (nie je proti nemu možné sa odvolať). Rozhodnutie o odmietnutí sťažnosti sa sťažovateľom nedoručuje, oznámi sa im len, že takéto rozhodnutie bolo prijaté.
V prípade, že k oznámeniu sťažnosti vláde dôjde, Súd ju vyzve na zaslanie stanoviska k prijateľnosti a podstate sťažnosti. Súd zároveň ponúkne stranám možnosť dosiahnuť urovnanie sporu zmierom. Konanie o zmieri je dôverné. V prípade, ak obe strany sporu súhlasia so zmiernym riešením prípadu, Súd navrhne podmienky zmieru, t.j. spravidla navrhne sumu pokrývajúcu majetkovú škodu, nemajetkovú ujmu, ako aj náklady a výdavky, spolu s akoukoľvek daňou, ktorá môže byť sťažovateľovi vyrubená.
Súd za určitých okolností (najmä v prípadoch týkajúcich sa otázky, ku ktorej sa viaže ustálená judikatúra Súdu – zväčša sťažnosť na neprimeranú dĺžku súdneho konania) môže vyčiarknuť sťažnosť zo zoznamu sťažností aj na základe tzv. jednostrannej deklarácie dotknutej vlády, a to aj napriek želaniu sťažovateľa, aby sa pokračovalo v preskúmavaní sťažnosti. Tento postup nastáva v tých prípadoch, keď vláda vyjadrila na rozdiel od sťažovateľa súhlas so zmiernym riešením prípadu a následne (po odmietnutí zmieru zo strany sťažovateľa) v jednostrannom vyhlásení pripustila, že došlo k namietanému porušeniu Dohovoru a zaviazala sa v ňom sťažovateľovi vyplatiť primeranú náhradu. Suma tejto náhrady zodpovedá sume, ktorú navrhol Súd v súvislosti so zmiernym riešením prípadu zníženej o 10%.
V prípade, ak nedôjde k uzavretiu zmieru, ani k vyčiarknutiu sťažnosti zo zoznamu prípadov na základe jednostrannej deklarácie vlády, Súd skúma prijateľnosť a podstatu sťažnosti Následne príjme rozhodnutie o prijateľnosti sťažnosti alebo priamo rozsudok o tom, či boli alebo neboli porušené práva sťažovateľa podľa Dohovoru.
Výbory troch sudcov sú oprávnené rozhodovať nielen o prijateľnosti, ale aj o merite sťažnosti a spravodlivom zadosťučinení v prípadoch, v ktorých Súd už rozhodol principiálnu otázku rozsudkom veľkej komory, alebo v ktorých rozhodovali komory v zmysle ustálenej judikatúry. Rozsudok vyhlásený trojčlenným výborom nadobúda právoplatnosť dňom vyhlásenia. V ostatných prípadoch o prijateľnosti a merite sťažnosti rozhodujú sedemčlenné komory.
Je možné „odvolať sa“ proti rozsudku komory?
Áno. Za predpokladu, že:
1.	v trojmesačnej lehote odo dňa vyhlásenia rozsudku je kancelárii Súdu predložená písomná žiadosť o postúpenie veci Veľkej komore a
2.	táto žiadosť sa týka závažnej otázky výkladu alebo aplikácie Dohovoru alebo protokolov k nemu alebo závažnej otázky všeobecného významu, ktorá si vyžaduje posúdenie Veľkou komorou a
3.	strany nevyhlásia, že nepožiadajú o predloženie veci Veľkej komore.
O žiadosti o postúpenie veci Veľkej komore rozhoduje senát piatich sudcov, ktorý ju preskúma výlučne na základe existujúceho súdneho spisu. Zamietnutie žiadosti o predloženie veci Veľkej komore nemusí senát odôvodňovať.
Je rozsudok komory a veľkej komory pre žalovaný štát záväzný?
Áno. Konečný rozsudok je záväzný a štát je povinný ho vykonať, vrátane prijatia všeobecných a konkrétnych opatrení na predchádzanie vzniku obdobných porušení Dohovoru zo strany SR. Súčasťou vykonania rozsudku je aj vyplatenie spravodlivého zadosťučinenia sťažovateľovi vo výške, ktorú určí Súd na základe návrhu sťažovateľa a po vyjadrení vlády SR. Medzi všeobecné opatrenia patrí napríklad publikácia rozsudku v právnických periodikách či zmena legislatívy. Príkladom konkrétneho opatrenia je o.i. navrátenie do pôvodného stavu (restitution in integrum). V dôsledku uplatnenia tohto princípu mnohé štáty, vrátane SR, pristúpili k výkonu rozsudkov nariadením obnovy konania vo veci.
V novom Trestnom poriadku, ktorý nadobudol účinnosť 1. januára 2006, boli rozšírené dôvody obnovy konania o ustanovenie § 394 ods. 4, podľa ktorého je skutočnosťou súdu „skôr neznámou“ odôvodňujúcou povolenie obnovy konania „aj rozhodnutie Súdu, podľa ktorého rozhodnutím prokurátora alebo súdu Slovenskej republiky alebo v konaní, ktoré mu predchádzalo, boli porušené základné ľudské práva alebo slobody obvineného, ak negatívne dôsledky tohto rozhodnutia nemožno inak napraviť“. Možnosti podania návrhu na obnovu konania zakotvené v § 228 ods. 1 Občianskeho súdneho poriadku sa rozšírili s účinnosťou od 1. septembra 2005 o písmeno d), podľa ktorého možno právoplatný rozsudok napadnúť návrhom na obnovu konania, „ak Súd dospel vo svojom rozsudku k záveru, že rozhodnutím súdu alebo konaním, ktoré mu predchádzalo, boli porušené základné ľudské práva alebo slobody účastníka konania a závažné dôsledky tohto porušenia neboli náležite odstránené priznaným primeraným finančným zadosťučinením“. V tomto prípade možno podať návrh na obnovu konania aj po troch rokoch od právoplatnosti rozsudku. Ak došlo k porušeniu procesných práv zaručených Dohovorom, platí, že procesné pochybenia alebo nedostatky musia byť také závažné, že v ich dôsledku vznikajú vážne pochybnosti o výsledku vnútroštátneho konania, ktoré bolo predmetom sťažnosti. V prípade porušenia hmotných práv zaručených Dohovorom je obnova konania aktuálna, ak negatívne dôsledky spôsobené sporným vnútroštátnym rozhodnutím nie sú dostatočne napravené priznaným spravodlivým zadosťučinením a nemôžu byť odstránené inak ako obnovou konania. Od 1. septembra 2014 je účinné nové znenie článku 133 Ústavy SR, podľa ktorého je na základe rozsudku Súdu možné požiadať aj o obnovu konania pred Ústavným súdom SR.
Vykonanie rozsudku sleduje Výbor ministrov Rady Európy.
Kto a ako zastupuje Slovenskú republiku v prípade, že je proti nej podaná sťažnosť?
Záujmy SR obhajuje zástupca SR pred Európskym súdom pre ľudské práva. Právny základ pre jeho pôsobenie vytvára uznesenie vlády SR č. 543/2005 z 13. júla 2005 a Štatút zástupcu. Zástupca je teda „advokátom“ štátu. Sťažnosti sa podávajú priamo Súdu, nie zástupcovi vlády. Zástupca sa sťažnosťou podanou Súdu zaoberá až vtedy, keď mu Súd oznámi (notifikuje), že konkrétna sťažnosť bola podaná a po jej zaregistrovaní Súd začal skúmať podmienky prijateľnosti sťažnosti. Kým nie je sťažnosť oznámená (notifikovaná) vláde, zástupca nemá možnosť oboznámiť sa so sťažnosťou a nemá o jej existencii ani žiadnu vedomosť. Zástupca nekomunikuje s inými sťažovateľmi, len so sťažovateľmi, ktorých sťažnosť Súd už prijal na konanie, pričom komunikácia prebieha iba prostredníctvom Súdu. Zástupca nie je vzhľadom na § 11 ods. 1 písm. d) zákona č. 211/2000 Z. z. o slobodnom prístupe k informáciám oprávnený poskytovať informácie o prebiehajúcom konaní pred Európskym súdom pre ľudské práva, okrem informácie o rozhodnutí alebo o výsledku konania.
Kde možno nájsť podrobnejšie informácie?
Podrobnejšie informácie v slovenskom jazyku je možné nájsť priamo na oficiálnej stránke Súdu:
http://www.echr.coe.int/Pages/home.aspx?p=applicants/slk&c=#n1357809352012_pointer
Na stránke je sťažovateľom k dispozícii v slovenskom jazyku text Dohovoru a jeho protokolov, príručka o prijateľnosti sťažnosti, informácie o Súde, formulár sťažnosti, návod na jeho vyplnenie a pod. Stránka tiež obsahuje odkaz na video s inštruktážou na vyplnenie formulára sťažnosti (http://www.youtube.com/watch?v=mA_iGhvxYFM&feature=youtu.be).

References: súd 
 Súd 
 Súd 
 súd 
 Súd 
 Súd 
 Súd 
 Súd 
 Súd 
 Súd 
 Súd 
 Súd 

Súd 
 Súd 
 Súd 
 Súd 
 Súd 
 § 394
 § 228
 Súd 
 Súd 
 Súd 
 Súd 
 § 11